LidanRubinov/Halacha-QA huggingface dataset:
שאלה: מזיגת כמות יין מעבר לדרוש : לכבוד הרב. ברצוני לשאול לגבי כוס היין של הקידוש וההבדלה. בכל שבוע מחדש אני מתלבט האם למזוג בכוס הגדולה או בקטנה. שתיהן יפות ומכבדות את השבת ואת המעמד אך שאלתי היא מה יותר חשוב,למזוג כמות נאה ובשפע לכוס הגדולה ובצאת השבת לשפוך הכל (כי שותים רק מעט מין היין והרוב נזרק) או למזוג מראש לכוס קטנה ולא להיכשל "בבל תשחית"?
תשובה: עדיף להשתמש בכוס הקטנה  ובלבד שיש בה שיעור רביעית  ולשתות את רובה מאשר להשתמש בכוס הגדולה ולשתות ממנה פחות מרוב הכוס.
שאלה: כפתור רזרבה ורשות הרבים בשבת: לכבוד הרב ליאור שליט"א, אחרי כניסת שבת אדם שם לב שיש לו בחולצת השבת כפתור רזרבה, ואין בנמצא חולצת שבת אחרת. א. מה הדין במקרה ואין עירוב בכלל? (האם הרב סובר שהכפתור מתבטל יחסית לבגד?) ב. האם ניתן לסמוך על העירוב בערים הגדולות? (ולהסתמך על "יש אומרים" ולכן להעמיד את זה על קולא מדרבנן)?
תשובה: א. אני חושב שהכפתור בטל לחולצה מכיוון שהכפתור תפור. ב. באופן כללי, קשה לענות על השאלה בעניין לסמוך על הערוב בערים הגדולות. זוהי מחלוקת ראשונים, ולרמב"ם וסיעתו זה בעיה. אמנם בעלי התוספות מתירים, וכשיש רבנות מסודרת אפשר לסמוך על העירוב. אבל מי שמחמיר בשאר הדברים שיחמיר גם כאן.
שאלה: גילוח בסכין בצוואר: מאז גיל הבגרות אני מתגלח במכונת גילוח חשמלית. אולם, לצערי, הדבר כרוך בסבל מוחלט. את אזור הלחיים אין לי בעיה לגלח אבל כאשר אני מגיע לגרון צוואר אני יוצא מהגילוח כמו אחרי קרב. יש לי שלוש מכונות גילוח שונות (כולן באישור מכון צומת), אך אף אחת מהן לא מקלה עלי את המלאכה. שאלתי היא האם מותר להתגלח בסכין (בתקווה שזה בכלל יעזור לי) בחלקים שהם מתחת לעצם הלסת (גרון וצוואר)? חשוב לי להדגיש כי השערות בחלקים אלו פשוט צומחות אל תוך הבשר ואני מוצא את עצמי תולש את רובן עם פינצטה.
תשובה: אם המדובר בגרון ממש, מותר. אם לא, ניתן להשתמש במשחה המורידה שער.
שאלה: שינה מעורבת תחת אותה קורת גג: אם מדובר במספר בנים ובנות רווקים הישנים בדירה ללא הורים בחדרים נפרדים. לכאורה אין כאן בעיה של איחוד, אם כן, מה הן מקורות האיסור? האם יש להקל כשמדובר בקומות נפרדות?
תשובה: : חיים בחברה מעורבת מביאים בהכרח לאיסור קלות ראש שהוזכר כהלכה הראשונית במערכת יחסים בין בנים לבנות.
שאלה: חרקים בשבולת שועל: נמצאו חרקים שחורים בשבולת שועל להכנה מהירה, מה עושים? האם אפשר להשתמש בשבולת שועל ובאיזה אופן?
תשובה: וברכת ד' אם נמצאו ג' חרקים מומלץ לא להשתמש מכיוון שהבדיקה קשה. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: סעודת 7 ברכות בליל י  טבת: האם מותר לערוך סעודת 7 ברכות בליל עשרה בטבת (מדובר ביום האחרון של ה-7 ברכות שאני מארגן לאחותי שתתחתן אי"ה בליל ד טבת)?
תשובה: אם זה הערב האחרון - מותר.
שאלה: כשרות מרציפן בחו"ל: אשתי ואני סטודנטים בהונגריה, ומאוד קשה להשיג כאן מוצרים עם הכשר. מטבע הדברים, אנו משתמשים בחומרים איתם אנו יודעים שאין בעיה, ומכינים אוכל בבית. האם מרציפן צריך כשרות? עקרונית, הוא אמור להיות עשוי משקדים, סוכר, ומי וורדים, אבל האם אני יכול לסמוך על זה? אולי חברה מסויימת? מראש, ויישר כוח עצום על פועלכם!
תשובה: וברכת ד' אם אמנם זה רק מרציפאן גולמי ללא תוספים אפשר להקל, מכיוון שהשקד ראוי לאכילה כמו שהוא ואין בכך בישולי עכו"ם, אבל אם מוסיפים חומרי טעם וצבע אין להקל. אינני מכיר חברות חו"ל. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: הוספת שם שני לתינוקת: בתי נולדה ביום ג ובשבת בעלי עלה לתורה ונתן לה שם. ביום א למחרת החלטנו להוסיף לה שם שני ע"ש סבתי. האם זה נכון שאפשר פשוט להחליט על השם השני ולהודיע על כך מאחר וזה כ"כ סמוך או שיש לעשות יותר מכך? (קראתי שאפשר אפילו להחליף את השם תוך 30 יום ע"י הכרזה)
תשובה: אם החלטתם להוסיף שם, כדאי שבעלך יעלה לתורה ויעשה לה מי שברך עם שני השמות שלה. מזל טוב, הרב בנימין במברגר
שאלה: הפרשת תרומות ומעשרות במוסד חינוכי: מצ"ב שאלתי לרב יעקב אריאל שליט"א,ותשובתו. אשמח לקבל פירוט. בנוסף-האם אין אפשרות להפקיר את העץ ופירותיו? "במוסד חינוכי ישנם מספר עצי פרי. התלמידים יכולים לקטוף או לאסוף פירות שנשרו. כיצד נמנע מאכילת טבל (בהנחה שהתלמידים לא ידעו לעשר) כאשר הפירות נאכלים בתוך מבנה המוסד? האם אפשר להפקיר? מי נחשב בעלים? נציין כי חצר המוסד נעולה בפני מי שאינו תלמיד במקום או אנשי הצוות החינוכי.
תשובה: אפשר להפריש מראש ע"י נוסח מיוחד פנה נא למכון התורה והארץ שימציא לך נוסח מתאים" השאלה נשאלה בהמשך לשאלה "הפרשת תרומות ומעשרות במוסד ציבורי" תשובה: וברכת ד' אנו ממליצים לעשות הפרשה שבועית מראש על ידי המנהל או אחד משלוחיו שימונה לכך. ההפרשה תעשה על ידי לקיחת אחוז ומעט יותר מהפירות שמסתבר שילקטו במשך השבוע הקרוב, יש לשמור על כמות זו עד שבוע הבא שבו יחזרו להפריש, ואז יקברו את האחוז ומשהו. הנוסח מבוסס על משפט כהן סי' לה. שו"ת משפט כהן (ענייני ארץ ישראל) סימן לה: נוסח סדר הפרשת תרומות ומעשרות על להבא תולש פרי אחד - או שנים או יותר - ואומר: הנני קובע פרי זה - או פירות אלו - שיהיה להפריש מזה תרומה גדולה ותרומת מעשר על כל מה שאני או כל מי שיאכל מפירות בית הספר עתיד לתלוש ולאכול. וחוזר ואומר: כשיעור גודל חטה אחת מצד התחתון של פרי זה הרי הוא תרומה גדולה על כל הפירות, שאני או מי שהוא מבני בית הספר או כל מי שיאכל מפירות אלו עתיד לתלוש ולאכול, בכל פעם, עד שיתמלא כל הפרי ויעשה כולו תרומה. ואחר כך נוטל פרי תלוש אחר ואומר: אחד ממאה ממה שיש כאן בצד התחתון של פרי זה נגד כל מה שאתלוש ואוכל, אני או מי שהוא מבני בית הספר או כל מי שיאכל מפירות אלו, בכל פעם, יהי' מעשר. ושאר חלקי מעשר יהיו בצד התחתון של כל הפירות, שאני או מי שהוא מבני בית הספר או כל מי שיאכל מפירות אלו, עתיד לתלשן, לכשיתלשו מעכשיו. ואותו חלק המאה מעשר שבפרי התלוש הזה יהי' תרומת מעשר על המעשר של הפירות המחוברים, לכשיתלשו. ואם ישאר מהפרי שיחדתי לתרומה גדולה או מהפרי שיחדתי לתרומת מעשר אחר כל היום והלילה של אכילתנו מהפירות שנתלוש, יהי' הנשאר ג"כ תרומה בכל מקום שהוא סמוך לתרומה ולתרומת מעשר שלמעלה. ומעשר שני יהי' בצד העליון של כל הפירות שאוכל אני או מי שהוא מבני בית הספר או כל מי שיאכל מפירות אלו, לכשיתלשו, ויהיו מחוללין ופדויין (הן וחומשן) על פרוטה או שוה פרוטה שיחדתי לפדות בה מעשר שני. ובשנת מעשר עני יאמר כן, שהוא מיחד את הצד העליון למעשר עני. ובכל פעם שתולש לאכול יאמר: אני סומך על מה שפירשתי בשעה שקראתי את שם התרומ"ע על הפירות התלושין, שיחדתי אותם לתרומ"ע על הפירות הללו לכשיתלשו. (עה"ק ירושלים ת"ו, שנת תר"ץ) מכיון שמדובר בבית ספר כדאי להודיע לבאי בית הספר שהופרשו תרו"מ בדרך מיוחדת, ומכיוון שזו שעת הדחק אפשר להקל. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: האם מותר לבתי להיות בחופתי?: אני גרושה ובע"ה יתברך בקרוב אני מתחתנת. בתי בת 8 האם מותר לה להיות נוכחת בזמן החופה? ובזמן הריקודים? האם זה יכול להזיק לה אם תתעקש להיות נוכחת? הבטחתי לה שהיא תהיה בחתונה והשושבינה.
תשובה: נהגו שילדים לא הולכים לחתונה של הוריהם. אין זו הלכה אלא מנהג. טעמו של המנהג כדי שההורים יפתחו דף חדש בחתונה. בחתונה בם צריכים להתמקד בבניית ביתם החדש ולא להיות עסוקים בבית הקודם שבנו. יש שנהגו שרק בחופה הילדים לא נמצאים ואילו בסעודה נמצאים. אם מאוד חשוב לל או לבתך שהיא תהיה בחתונתה הדבר מותר, כפי שכתבתי, אבל יותר טוב שלא בחופה אלא רק בסעודה. מזל טוב, הרב בנימין במברגר
שאלה: מתי קוראים ברכת האורח?: בברכת המזון יש את ברכת האורח. מתי צריך לקרוא את זה? אני גר בביתי עם הורי, והבית שייך להם - הם אני נחשב אורח?
תשובה: יש לומר ברכת האורח בסוף ברכת המזון בתוך ברכות הרחמן כפי שהודפס בסידורים. אם אתה גר בקביעות עם הוריך אינך צריך לומר את הברכה. אם אתה גר במקום אחר ומתארח אצל הוריך יש לאומרה.  ויש שמסתפקים כללית "הרחמן הוא יברך את אבי מורי" "את בעל הבית" וכד' אולם לכתחילה יש לומר את ברכת האורח
שאלה: נתיחת גופות בלימודי רפואה: הרב אני סטודנט לרפואה ובעוד כשבוע נכנס ל חדר הדיסקציות שם ננתח בעצמנו גופות. כמה שאלות בנושא: 1. קראתי (בתשובה של הרב ליאור) שאם הגופה של גוי אין בעיה של כבוד המת, האם ישנה בכל זאת התייחסות הלכתית לגבי איך לנהוג? 2. האם מוטלת עלי אחריות לברר לפני כל גופה האם היא של יהודי או של גוי. אמנם ידוע שרוב הגופות של הגויים, אך למיטב ידיעתי זה לא מוחלט. (האם יש כאן דיני חזקות ורוב וכהנה). 3. בכיתתי ישנם כהנים, אחד מהם דתי. האם ישנו עוד היתר חוץ מהיתרו של הרב גורן? האם עלי להמליץ להם להשתמש בהיתר זה?
תשובה: 1. אין בכך בעיה, רק כהן יזהר לא לגעת במת. 2.כן, אין בכך רוב ולכן כיום שאפשר לברר תבדוק לפני האם הגופה היא של גוי או של יהודי. 3.בעיקרון יש בעיה לכהן אבל אם הכהן בא רק ללמוד יכול ללמוד על גופה של גוי ויזהר לא לגעת בגופה.
שאלה: נפילת קלף של תפילין: בנרתיק של התפילין של אבא שלי יש קלף קטן שרשום עליו שמע ישראל והיה אם שמוע. היום בטעות כשניסיתי להוציא את התפילין הקלף נפל על הרצפה. האם אני צריך לצום יום או שאפשר לפדות את זה בצדקה במקום?
תשובה: רק כשנופלים התפילין עצמן יש לצום או לפדות בצדקה (וכל שכן ספר תורה). קלף אחר, הרי הוא ככל ספר קודש ואין צורך לצום.
שאלה: קריאת שיר השירים בשביל לחזור בתשובה: הבנתי ששיר השירים יש בו סגולה נפלאה למי שקורא אותו במשך 40 יום ומבקש אחרי כן בקשה. רציתי לבקש כמו שאני מבקש בתפילות שלי כל הזמן שאני וחברה שלי נחזור בתשובה שלמה לפניו אני מתחזק וזה הכיוון שאני רוצה ללכת אליו, גם חברה שלי לא נגד והיא על תקן "מתחזקת" אבל קשה לי לראות שהיא בכיוון שלי ללכת על זה עד הסוף. השאלה שלי היא על שיר השירים, אם אני קורא אותו רגיל בלי ההטעמה ובשירה חזקה זה עדיין סגולה לבקשה שאני אבקש או שזה חייב להיות מדויק?
תשובה: ב"ה לך. שמחתי מאוד לשמוע על ההתחזקות שלכם, היא ממש נפלאה, והינני לברך אתכם שתזכו לחזור בתשובה שלמה ויחד לראות באור השכינה הקדושה, ולשמוח תמיד בכל הטוב שה' נותן לנו יום יום. חשוב מאוד לדעת, שבדרך ההתקדמות של האדם יש שני דברים שאחד מהם עיקרי והשני פחות. לפעמים אנשים הופכים את הטפל לעיקר ובכך הולכים לאיבוד ומזיקים לעצמם. אחד מהדברים שאנו פוגשים המון כיום זה אנשים שמחפשים כל מיני דברים ומנסים להשיג זאת על ידי סגולות כאלו או אחרות, והנה במשך הזמן הם מגלים שזה לא מועיל, שזה לא מצליח. הדבר גורם להם ליאוש ולתחושות לא טובות. אך באמת חשוב לדעת שהעיקר הוא לא השימוש בסגולה אלא העיקר הוא ההשקעה המעשית במה שאנו מאמינים ובמה שאנו שואפים. העיקר הוא הבניה של הדבר המתוקן, על ידי הדרכה נכונה, על ידי בירור נכון, ויחד עם ההתקדמות הזו גם לשלב סגולות שעוזרות. אתה זוכה להיות בתהליך נפלא של התקדמות, וגם החברה שלך זוכה להיות שותפה בתהליך כזה. הגיוני שיהיו הבדלים ביניכם, שכל אחד יש לו את החיים של, את האופי המיוחד שלו, וגם את ההתאמות שלו, ואי אפשר למחוק את הפערים שנוצרים. פעמים רבות דברים שגורמים לגבר להתקדם רחנית לא כל כך מתאימים לאשה, וכן להיפך, ולכן חשוב לדעת לנצל את כל הכיוונים המרובים של היהדות כדי לאזור את כל הכוחות ולהתקרב באמת לאבינו שבשמים. לשם כך חשוב מאוד שתהיה לאדם הדרכה איך להתקדם ומה יעזור לו ומה לא. על ידי הדרכה טובה יכול האדם למצות את עצמו הרבה יותר, ולפעמים גם לעבור כל מיני מחיצות שנוצרות לו במפגש שלו עם התורה ועם המצוות. חשוב מאוד תנצל את הכלים שעומדים לזכותך, ואלו שמציעים לך עזרה ותנסה לראות מה יעזור לך להתקדם ולא פחות חשוב גם מה יעזור לחברה שלך להתקדם. יכול להיות שלכל אחד מיכם מתאימה הדרכה אחרת, ואף שהעולם הרחני שלה יבנה קצת אחרת, אפשר יהיה ללמוד לחיות יחד וליהנות מהגיוון שתיבנו. לכן, לדעתי דבר ראשון שחשוב מאד שתעשו זה שתמצאו לכם הדרכה, ביחד או בנפרד, ואולי אפילו שיעורים משותפים בנושאים שיתאימו לשניכם, וכך תזכו להתחיל מהלך נפלא של התקדמות משותפת. אם אתם רוצים אשמח להיות בקשר, דרך האימייל שלי, ולעזור לכם בכל מה שאוכל, גם בעזרה למצוא מדריכים רוחניים. הרב יצחק גרינבלט zahig1 gmail.com
שאלה: היתר מכירה ו"לא תחנם": אודה לכבוד הרב אם בכל זאת יסייע לי להבין את הדבר הבא: מדוע איסור "לא תחנם" המתפרש כ"לא תתן להם חניה בקרקע" אינו חל על היתר מכירה של כל אדמת ארץ ישראל למשך שנת השמיטה (ותהא זאת אפילו השכרה למעשה), והוא חל על השכרת דירה לנוכרי בארץ ישראל? השאלה נשאלה בהמשך לשאלה "אדמת נוכרי בארץ ישראל"
תשובה: וברכת ד' ברור שאיסור לא תחנם הוא כדי שגויים לא ישבו בארצנו, ומכיוון שכך השאלה היא האם מכירה לזמן (שכירות מותרת בארץ) נאסרת או לא, אפילו אם מכירה לזמן אסורה יש לדון שאם בגלל כך שלא יהיה היתר מכירה אנשים יקנו תוצרת אצל גויים, דבר שירבה את הקרקעות של הגויים וכן מוסיפים להם מים ואדמה, דברים שאינם חוזרים ובכך יש חיזוק היישוב הגויי בארץ לכל השנים, דבר שהוא כיום מוכח, גידול החזקה באדמות נכרים קורה לאחר השמיטות בגלל שהם מגדילים שטחים, וזהו הפסד לעולם ועד, ועל כן ברור שלא תחנם בקנייה מגויים הוא יותר מחשש לא תחנם במכירה לזמן, וכבר התיר אותה הכפתור ופרח שכל מכירה שהיא לטובת ישראל מותרת. על כן היתר מכירה הוא לצורך שמירת קרקעות ישראל, ואילו בקנייה מגויים זה גורם ללא תחנם אמיתי. לגבי לא תחנם של היתר מכירה, כבר נכתב שאולי זה שכירות, ויש מקנים רק את החלק העליון של הקרקע, ומכירה על מנת להחזיר, כך שהחששות ההלכתיים הם קטנים ביותר. אולי יש חששות אידאולוגיים. שבת בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: אמירת "ובא לציון" בעמידה: שאלת הבהרה: במקרה שמחזירים ספר תורה ואני עדיין אומר "ובא לציון" אני יכול לאמר זאת בעמידה למרות שמוזכר לאמר את פסוקי הקדושה בישיבה או שבמקרה ועדיין לא אמרתי את פסוקי הקדושה עלי לעמוד ולחכות עד לסגירת ההיכל ואח"כ לשבת ולאמר אותם? השאלה נשאלה בהמשך לשאלה "פסוקים בהולכת ספר התורה"
תשובה: יש דעות שיש לומר קדושת ובא לציון בעמידה ולכן אפשר לומר במקרה שכתבת בעמידה.
שאלה: לומר פרק שירה: עד איזה זמן ביום אני יכולה להגיד פרק שירה?
תשובה: אין זמן שבו חייבים לומר פרק שירה. אפ קיבלת על עצמך לומר בכל יום, את צריכה לומר פעם אחת ביום.
שאלה: להחזיר מעטפות לאולם: האם יש חובה להחזיר לאולם אירועים מעטפות שנותרו? מראש.
תשובה: יש לשאול את הבעלים של האולם האם הם מקפידים על המעטפות שנותרו. כעקרון, כאשר אפשר לשאול את הבעלים אין להקל על פי אומדנות ולומר שאין הוא מקפיד על כך. הרב יעקב פיג'ו
שאלה: להחזיר אבקת פירה לאחר שנים: אבקת פירה שעלותה כ - 10 בערך נלקחה מגן ילדים על ידי עובדת במקום. העובדת לקחה את אבקת הפירה על מנת להחזיר אבקת פירה אחרת למחרת או לאחר כמה ימים (אם היא הייתה שואלת את הבעלים אם היא יכולה לקחת הביתה את האבקה ולהחזיר אחת אחרת לאחר מכן, בוודאות הם היו מסכימים לה, כי היא הייתה בכירה בעבודה ובקשר טוב עם כולם) והעניין נשכח. עברו שנים מאז, והגן שממנו לקחה ייתכן שנסגר ולא ברור למי היה שייך הגן בזמן לקיחת אבקת הפירה, כי היו כמה בעלים שהתחלפו. האם ניתן לתת צדקה בסכום שהוא ודאי גדול יותר מעלות אבקת הפירה, ולומר שהצדקה הזו תהיה שייכת לבעל אבקת הפירה, במקום האבקה שנלקחה ממנו או שיש פתרון אחר? מראש.
תשובה: לא צריך להחזיר את הכסף או לתת צדקה, כי מן הסתם מחלו על כך.
שאלה: לשלם על חניון ביום שישי: פעם חנינו את הרכב ביום שישי לפני שבת (נראה לי שזה היה ביום שישי) בחניון, ולא היה בכניסה שומר או שער חשמלי. פשוט החניון היה פתוח וחנינו. עברו שנים מאז, ונראה לי שהחניון הזה נסגר. יכול להיות שהחניון גובה כסף רק בשעות מסויימות (ואז כנראה הוא שם שומר) אבל אני לא בטוח. האם יש חובה לשלם במקרה כזה? ואם כן, עכשיו שאין למי לשלם מה ניתן לעשות, האם אפשר לתת צדקה ולומר שהצדקה תהיה שייכת לבעל החניון במידה וחייבים לו כסף או שיש פתרון אחר? מראש.
תשובה: אם לא היה שומר מסתבר שהחניון היה חינם באותה שעה, שבה כבר אין חונים רבים.
שאלה: לא שילמנו על כביש 6: נראה לי שעברנו פעם דרך כביש 6 בהתחלה כשפתחו אותו ועד כמה שידוע לי האגרה על הנסיעה בכביש מגיעה לנהג על ידי זה שהמצלמות מצלמות את לוחית הרישוי של הרכב שלו והחשבון נשלח אליו לביתו. אלינו לא נשלח חשבון, האם יש לנו איזה שהוא חוב? (יכול להיות שבגלל שזו הייתה תקופה ראשונה הם לא גבו כסף, ויכול להיות שאני בכלל מתבלבל ועברנו דרך כביש אחר) מראש.
תשובה: נראה שאם הייתם חייבים סכום כסף היה נשלח אליכם החשבון. הרב מיכאל יומטוביאן
שאלה: עדים כשרים לנישואין: האם יהודים שאינם שומרים שבת יכולים להיות עדים לנישואין?
תשובה: באופן פשוט, מחללי שבת דינם כאפיקורסים שפסולים לעדות ( שו"ע חושן משפט סימן ל"ד סע' כ"ב). ובאבן העזר סימן מ"ב סעיף ה' כתוב שהמקדש בפסולי עדות דאורייתא או דרבנן אין קידושיו קידושין. הרב אב בידני
שאלה: המתנה בין גבינה צהובה לבשר: לרב האם לאחר גבינה צהובה שבימינו יש להמתין שש שעות כדי לאכול מאכלי בשר? מראש.
תשובה: רוב הגבינות הצהובות בימינו אינן ישנות ומותר לאכול אחריהן בשר. פנה לרבנות תנובה ובקש רשימה של הגבינות הישנות.
שאלה: תפילת מנחה כמה דקות לאחר השקיעה: רציתי לשאול-האם מותר להתפלל מנחה כמה דקות לאחר השקיעה? ביום חול ואם כן, כמה דקות בדיוק?
תשובה: לכתחילה יש לסיים מנחה עד השקיעה. בשעת הצורך אפשר לסיים עד 13.5 דקות אחרי השקיעה, ובשעת דחק גדולה אפשר להקל ולהתחיל בתוך 13.5 דקות אחרי השקיעה אף אם יסיים לאחר זמן זה.
שאלה: מה המקור של נעילת ימין ואחרי זה שמאל: מה המקור של נעילת נעל ימין ואחרי זה שמאל? השאלה נשאלה בהמשך לשאלה "סדר נעילת הנעליים"
תשובה: עיין שולחן ערוך אורח חיים, סימן ב, סעיף ד. בברכת התורה, WWW.Yeshiva.org.il
שאלה: בית ספר דתי: כבוד הרב אני נער בן 16 (למשפחה חילונית) בעל תשובה למעלה משנה וחצי אך אני לומד בבית ספר חילוני משום רצון הוריי. אני בזמן האחרון חושב על מעבר לבית ספר דתי, אך זה בלתי אפשרי מכיוון שהוריי מתנגדים וגם אני מתבייש לדבר איתם על כך. תוכל לייעץ לי מה לעשות?כיצד לפעול?איך לגשת אליהם?איך לשכנע אותם להעביר אותי לבית ספר דתי? מראש, בברכת חודש טוב.
תשובה: ב"ה לך. מאוד התרגשתי לקרוא את מכתבך. זכות גדולה מאוד יש לך שאתה זוכה לעבור תהליך נפלא כל כך, תהליך שאפילו ההורים שלך לא ממש מבינים, ולכן לא ממש משתפים פעולה. החשש שלהם מהמעבר שלך לבית ספר אחר מאוד טבעי והגיוני. בית ספר אחר זה שינוי גדול, ובשלב שלך לא תמיד השינוי מומלץ, ולא תמיד תורם ללמידה. אני בטוח שההורים שלך אוהבים אותך ורוצים את הטובה שלך, אך לא בדיוק מבינים מה באמת טוב לך. לכן חשוב מאוד שתלך יחד עם ההורים, ולא תימנע מלדבר איתם על העניין. הדרך שאני מאמין בה היא לדבר אל הלב של ההורים, דווקא כשההורים אוהבים את הילדים שלהם, אפשר לדבר על הלב שלהם, וזה משפיע יותר מכל דיון פילוסופי והגיוני על הדבר. מול טענות הגיוניות תמיד אפשר לענות תשובות, אך מול הלב אי אפשר להישאר אטום בלי סוף. לכן, לדעתי אתה חייב לספר להם את הקושי שלך בבית הספר, את הבדידות בדרך שלך, את הרצון העז שלך לחיים שיהיו יותר טובים לך, ויותר ישמחו אותך, ואז כשאתה מבטא להם באון רגשי וחזק מאוד את הקושי שלך, ואת הרצן העז שלך לעבור למקום אחר, לבית ספר אחר, אתה יכול להציע להם בית ספר שנראה לך טוב, שאתה שמעת עליו דברים טובים וכך לנסות לשכנע אותם להסכים למעבר זה. נסה בדרך זו, ואשמח להיות בקשר ולשמוע מה התקדם, גם אם זה לוקח הרבה זמן, אל תהסס מלספר לי כל מה שקורה איתך, כל קושי וכל דבר שאתה זקוק לעזרה. הרב יצחק גרינבלט zahig1 gmail.com
שאלה: בשר כשר אבל שלא נשחט כהלכה: אני גר באורלנדו ארצות הברית. במקום שבו אני גר מאוד קשה למצוא מבחר של בשר כשר. ברוב הזמן זה עוף כשר שאני קונה ורציתי לדעת מה ההלכה לגבי זה, האם אני יכול לקנות בשר כבש בחניות שלהם ולהכשיר אותו בעצמי על ידי טבילתו במים עם מלח? ואשמח אם אקבל תשובה מפורטת לפרטי פרטים
תשובה: עוף או בשר שלא נשחט כהלכה אסור באכילה מהתורה. הכשרת הבשר ע"י מלח לא מועילה כלל בבשר כזה.
שאלה: הופעת אשה: אשמח אם הרב יוכל לענות ללא קשר לשירת נשים בצה"ל. האם לדעת הרב ניתן להתיר מעיקר הדין הליכה למופע של זמרת, או למופע של גבר בו יש זמרת ליווי, או שירת אשה למשך חלק מן ההופעה, וזאת על פי הנימוקים הבאים: א. דעת הראשונים ש"קול באשה ערוה" נאמר רק לעניין ק"ש, ואמירת "פוק חזי מאי עמא דבר" שאכן בדורנו רבים נוהגים לפי דעה זו. ב. הדעות לפיהן הכל תלוי בהרגל, ובימינו ישנם הרגילים לשמוע שירת נשים (גם לשיטה זו שורש בראשונים). ג. הדעה לפיה שמיעת קול דרך רמקול איננו נחשב לשמיעת קול אשה ממש. ועל בסיס כללי ההלכה הבאים: א. פוק חזי מאי עמא דבר - והעם סומך על השיטות המקילות ב. ספק ספיקא להקל, בצירוף הדעות השונות שלעיל ג. ספיקא דרבנן לקולא, לפי מי שאומר ש"קול באשה ערוה" הוא איסור דרבנן.
תשובה: כל הסברות שהעלית אינן להלכה א. רק אה"ע כא. מנהג אינו יכול לשנות הלכה פסוקה ב. הרגל לא משנה דיני עריות. האם נאמר שההרגל יתיר לבוש פרובוקאטיבי? ג. רמקול דומה לצפיה בטלויזיה שאינה הדמות המקורית האם הדבר מותר? אין כאן ספקא ולא ס"ס יש סברות אחרות ר' מש"כ באהלה של תורה ח"ה סי' ט
שאלה: גשמות על פי רבי משה תקו: האם ר משה תקו האמין בגשמות האל?
תשובה: אני מצרף לך קישור לדבריו בו תראה שאינו שולל את גשמות האלקים. עיין גם בספר עיין תורה שלמה חלק טז, מילואים לב, בעיקר פרקים ד ו-ה. שם דן על עניין גשמות האלוק. שם מסביר שהרב משה תקו סבר שהקב"ה אינו גוף אבל ייתכן שהקב"ה יתגלה באופן גשמי. (שמו המלא היה רבי משה בן חסדאי תקו. היה אחד מהראשונים ואף מוזכר בתוספות).
שאלה: פירסינג בלשון - בשר בחלב: לרב אני שומר תורה ומצוות וחי באורח חיים דתי יש לי פירסינג בלשון, מעטים מאד יודעים על כך מפני שאיני מחצין זאת ואפילו מצניע את זה לא עשיתי זאת ליופי אלא לשם ההנאה שבדבר. (אין בזה משום לא ילבש מפני שזהו תכשיט אוניבסלי שעונדים אותו גברים ונשים כאחד בכל העולם. וראיתי שאחד הפוסקים כתב ש"בחוקותיהם לא תלכו" הכוונה לחוק - דבר שאין טעם וסיבה, מה שאין כן בפירסינג שעושים אותו ליופי ולהנאה וכמו עוד אלף ואחת דברים בעולם שיהודים וגויים עושים כאחד). מה שאני רוצה לדעת זה האם אני צריך לייחד פירסינג אחד לאכילת חלבי ואחד לאכילת בשרי או שאין צורך מפני שהאוכל שנוגע בעגיל אינו רותח? אשמח לקבל תשובה מכבוד הרב
תשובה: איני יודע מה ההנאה שבדבר. שמעתי שהפירסינג עלול לגרום למחלות. כי אם אין הנאה אמיתית בדבר זהו אכן חוק ללא טעם ולא ראוי לחקות אופנות שאין להן טעם. באשר לבשר בחלב. אם לא תאכל דברים רותחים אלא רק חמים בכלי שני, ניתן לאכול בשר וחלב באותו פירסינג אך ראוי לנקותו היטב.
שאלה: ערלה באכילת צלפים: לרב לאור המציאות שלעיתים קרובות (במיוחד באזורים מעובדים, אבל לא רק) הצלפים צומחים מחדש בכל שנה, איך אני יכול להיות בטוח שהניצנים שאני קוטף באו מצלף שכבר 3 שנים לפחות נמצא מעל פני האדמה? האם ישנה דרך לבדוק זאת? השאלה נשאלה בהמשך לשאלה "אכילת צלפים"
תשובה: וברכת ד' לעניין הצלף שאלתך היא לגבי הנצנים (קפריסין) של הצמח, שבו השו"ע פסק שיש בו ערלה, אבל כידוע הרמב"ם סובר שאין בו ערלה. וא"כ בפנינו ספק ספקא: א. האם הוא מצמח ערלה. ב. האם לפסוק כדעת הרא"ש שקפריסין אסורים או כרמב"ם שקפריסין מותרים. אפילו אם אין אנו אומרים ספק ספיקא לקולא בדאורייתא, בנידון דידן של הצלף הרי הוא גדל במקום רחוק מהעיר. וכבר נפסק ברמב"ם (מעשר שני פ"י ה"ו) ושו"ע (סי' רצד סעי' כז) שהעולה מאליו במקום טרשים פטור, ואפילו הנוטע במקום שאינו ישוב פטור, בכל המקומות הללו אין זו נטיעה המתחייבת בערלה, העולה מאליו חייב רק ברשות היחיד, כיוון שזה נחשב להיות כנטיעה, אבל במקום שאין בו יישוב או טרשים העולה מאליו פטור. לפיכך בצלף שעלה מאליו במקום שדות אין זו נטיעה ופטור מערלה, וא"כ אין לחוש לשאלה האם עברו עליו ג"ש. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: זוהר בבית חדש בע"ה: לכבוד הרב אנחנו מתעתדים בע"ה לחתום על חוזה לרכישת בית בימים הקרבים. הבטחתי לעצמי שאם הכל ילך כשורה בע"ה אעשה בלי נדר זוהר כשנעבור לבית. אני גם בהיריון ראשון, האם יש משהו מיוחד שצריך לעשות? איך עושים זאת? מה התהליך? את מי מזמינים והאם צריך לקנות ספרי הזוהר הקדוש?
תשובה: יש סדר חנוכת הבית ובו יש קטעי לימוד ובהם גם זוהר. יש ספרים שבהם יש את סדר הלימוד ויש גם גמחי"ם שנותנים את הספר לצורך חנוכת הבית. כדאי להשתדל לומר את הסדר באותו יום שאתם נכנסים לישון שם. יש מקפידים שיהיו שם עשרה גברים למניין. כמו כן, ראוי להביא מיני מאכלים בכדי שיברכו שם ברכות. כך מתחילים את המגורים בבית בענייני קדושה.
שאלה: סעודת 7 ברכות בליל י  טבת: ואם זה באמצע השבע ברכות ולא בלילה אחרון? השאלה נשאלה בהמשך לשאלה "סעודת 7 ברכות בליל י טבת"
תשובה: כי אם בלאו הכי לא עורכים כל לילה שמחה אלא רק בחלק מהלילות מדוע לעשות זאת דווקא בליל י' בטבת?
שאלה: הנחת תפילין בליל שבת: שמעתי שאדם שהיה אנוס יכול להניח תפילין בלילה בלא ברכה. מה לגבי ליל שבת? הרי לכאורה מצד ההלכה (בשונה מדעת הסוד בעניין) אין איסור להניח תפילין בשבת ויו"ט. השאלה היא אם היה אנוס ביום שישי, יכול גם להניח תפילין בלילה אע"פ שזה שבת? השאלה נשאלה בהמשך לשאלה "תפילין בלילה בדיעבד"
תשובה: בלילה לא מניחים תפילין. בשבת ודאי שלא מניחים תפילין, ויש דעות שזה אפילו איסור.
שאלה: שם לתינוקת : היי, בע"ה אני צריכה ללדת ב17 1 ורציתי לשאול, לאחותי הקטנה קוראים אוריה, האם יש משהו שאומר שאסור לי לקרוא לילדה שלי אוריה? אנחנו מתלבטים לקרוא לה באותו שם רק רוצים לוודא שאין איסור כלשהו.
תשובה: אין בזה בעיה. הבעיה היא רק לא לקרוא בשם של הסבא והסבתא אם הם חיים, ליהודי אשכנז.
שאלה: מועד אזכרה: דוד אימי נפטר בכ"א טבת תשע"א, ונקבר בכ"ו טבת תשע"א (כיון שביתו אינה גרה בארץ), המשפחה ממוצא אשכנז.בנוסף,שנת תשע"א הייתה שנה מעוברת. האם האזכרה לאחר שנה צריכה להערך בכ"א טבת תשע"ב או בכ"ו טבת תשע"ב?
תשובה: האזכרה תהיה השנה ובכל שנה ביום השנה לפטירתו, בכא טבת.
שאלה: הפרשת תרומות ומעשרות במוסד חינוכי : על התשובה, אני שואל שוב מכיון שלא התייחסתם לאופציה: האם ישנה אפשרות להפקיר את העצים? האם אפשר להודיע ברבים על זמן כלשהוא שאפשרי לכל אחד לקטוף פירות מן העץ? האם המצאות של כ80 100 אנשים במתחם המוסד מהווה בסיס ליכולת להפקיר? השאלה נשאלה בהמשך לשאלה "הפרשת תרומות ומעשרות במוסד חינוכי"
תשובה: וברכת ד' הפקר צריך שיהיה לכל, דהיינו: שיהודי וגוי, גדול וקטן יכולים ללקוט מהעצים, ומכיוון שאינכם רוצים לתת לכולם להכנס למוסד אין זה הפקר. הג' (ב"ק כח ע"א) דנה על אדם שהפקיר וחזר בבוקר וזכה בה שההפקר חל והפירות פטורים מתרומות ומעשרות, אבל ההפקר היה מוחלט. כאן, לפי ההצעה, מדובר שיפקירו לשעה בלבד, בכך הגמ' לא העלתה בדעתה שיחשב להיות הפקר הפוטר מתרו"מ, מכיוון שהופקר רק לזמן מסויים ולא הוי הפקר גמור. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: בצל בסכין פרווה על קרש בשרי: מי שחתך בצל בסכין פרווה על קרש חיתוך בשרי, מה דין הסכין?
תשובה: אם זה נקי, אין בזה שום בעיה.
שאלה: דין יין חי שנתערב במיץ רימונים : בע"ה! חבר שלי עשה מיץ רימונים ואחרי שסיים הוא הוסיף לתוכו יין חי מענבים שסחט, נראה לי מסוג מרלו. כתוצאה מכך יש בתוך המיץ רימונים כ-15 -20 אחוז יין חי. מהו דין המיץ רימונים במצבו העכשווי לגבי: חשש מיין נסך שלא יגע בו עובד ע"ז או ישראל מומר, ברכת הגפן, קידוש עישור וכד. בנוסף, אודה לרב אם יפרט אם יש חילוק בדינים בין העדות.
תשובה: וברכת ד' המשקה המוזכר (20 :80 ) דינו כמיץ רימונים שברכתו שהכל, לא ראוי לקידוש והבדלה, ברכה אחרונה נפשות. אם יגע בו גוי לא יהיה יין נסך. לעניין מעשרות, מפרישים מהמשקה עצמו על הכל, ואומר שכל מין על מינו. יש להכריע וממילא שייך לדבר על שהכל אבל במעשרות אפשר להפריש מהכל (כיוון שיש בילה בלח) על כל המשקה. בנידון המוזכר אין חלוקה בין עדות שונות כיוון שיש רוב מיץ רימונים (סי' רב סעי' א). כל זה נכון אם היין הוכנס לתוך מיץ הרימונים, אבל אם הכניסו את הרימונים להטיב את היין אז יכול להיות שלדעת הגר"א דינו כיין, אבל בכל אופן יהיה ספק וברכתו שהכל. בברכת התורה והארץ הרב יהודה הלוי עמיחי מכון התורה והארץ. כפר דרום אשקלון